Z Á P I S N I C A

**z rokovania valného zhromaždenia občianskeho združenia**

# Stredoeurópska asociácia správy a riadenia spoločností

# Central European Corporate Governance Association

**so sídlom Vysoká č. 17, 811 06 Bratislava, IČO: 30 856 582**

(ďalej „CECGA“ alebo „Asociácia“ v príslušnom gramatickom tvare)

*Dátum, hodina a miesto konania:*

31.3.2015 o 16:00 hod. v rokovacích priestoroch sídla spoločnosti OTP Banka Slovensko, a.s.

*Program rokovania:*

1. Otvorenie
2. Voľba orgánov riadneho valného zhromaždenia (predseda, zapisovateľ, dvaja overovatelia zápisnice, osoba poverená sčítaním hlasov)
3. Výročná správa o činnosti a hospodárení Asociácie v roku 2014
4. Plán činnosti a návrh rozpočtu Asociácie na rok 2015
5. Voľba členov orgánov Asociácie
6. Diskusia
7. Záver

*Prítomní:* Radoslav Bielka, Tibor Bôrik, Dalimil Draganovský, Ivan Gránsky, Elena Kohútiková, Jaroslav Košťálik, Michal Kotlárik, Barbora Lazárová, Radomír Mako, Lukáš Neduchal, Jana Pagáčová, Martin Peter, Andrej Révay, Štefan Slávik, Zita Zemková

*Neprítomní:* Imrich Béreš, Peter Čavojský, Juraj Danielis, Lenka Debnárová, Daniel Futej, Pavla Hladká, Mária Hurajová, Tomáš Ježek, Julian Juhasz, Roman Juráš, Viliam Kačeriak, Ján Kováč, Tatiana Prokopová, Radka Sláviková - Geržová, Slavomír Šťastný

*Hosť:* Juraj Jurčík (poverený pánom Romanom Jurášom)

*Priebeh a výsledky rokovania:*

***Ad 1. Otvorenie***

Rokovanie valného zhromaždenia Asociácie otvorilapredsedníčka Správnej rady pani Elena Kohútiková, privítala prítomných členov Asociácie a pred začiatkom oficiálneho programu sa poďakovala pánovi Tiborovi Bôrikovi, zakladajúcemu členovi CECGA, za jeho 10-ročné pôsobenie v Správnej rade (z čoho 5 rokov stál na jej čele), počas ktorého svojim osobným príkladom a skúsenosťami vždy inšpiroval členov Asociácie, ako aj účastníkov seminárov a konferencií k zavádzaniu princípov Corporate Governance do praxe.

Predsedníčka Správnej rady uviedla, že zasadnutia valného zhromaždenia sa zúčastňuje 15 členov Asociácie (z toho 14 riadnych členov a 1 čestný člen) a 1 hosť, čo tvorí viac ako jednu tretinu všetkých členov Asociácie a konštatovala, že riadne valné zhromaždenie Asociácie je uznášaniaschopné.

Následne sa predsedníčka Správnej rady obrátila na prítomných členov Asociácie so žiadosťou o vyjadrenie sa k navrhovanému programu, ako aj s výzvou na prípadné doplnenie programu valného zhromaždenia.

Vzhľadom na skutočnosť, že zo strany prítomných členov Asociácie neboli prednesené žiadne doplňujúce body programu, navrhovaný program valného zhromaždenia, tak ako bol uvedený na pozvánke na riadne valné zhromaždenie, bol považovaný za platný a valné zhromaždenie sa ním riadilo.

***Ad 2. Voľba orgánov riadneho valného zhromaždenia***

V súlade s predloženým návrhom programu predsedníčka Správnej rady pokračovala v programe a navrhla valnému zhromaždeniu nasledovné zloženie orgánov valného zhromaždenia:

* Predseda valného zhromaždenia Elena Kohútiková
* Zapisovateľ valného zhromaždenia Barbora Lazárová
* Overovatelia zápisnice z valného zhromaždenia Janka Pagáčová

Radomír Mako

* Osoba poverená sčítaním hlasov Michal Kotlárik

Navrhnuté osoby kandidatúru do orgánov valného zhromaždenia prijali.

Bolo prijaté nasledovné uznesenie valného zhromaždenia:

***Uznesenie č.1:***

*Na návrh predsedníčky Správnej rady valné zhromaždenie volí do funkcie*

* *predsedu valného zhromaždenia pani Elenu Kohútikovú*
* *zapisovateľa valného zhromaždenia pani Barboru Lazárovú*
* *overovateľa zápisnice z valného zhromaždenia pani Janku Pagáčovú*
* *overovateľa zápisnice z valného zhromaždenia pána Radomír Mako*
* *osobu poverenú sčítaním hlasov na valnom zhromaždení pána Michala Kotlárika*

*(hlasovali za: 14 hlasov, proti: 0 hlasov, zdržali sa hlasovania: 2 hlasy)*

Pri hlasovaní o uzneseniach valného zhromaždenia sa hlasovania zdržali pán Andrej Révay, čestný člen Asociácie, ktorí podľa Článku 3, odsek 6 Stanov Asociácie nemôže hlasovať na valnom zhromaždení a pán Juraj Jurčík, ktorý sa valného zhromaždenia zúčastnil ako hosť, z poverenia riadneho člena Asociácie pána Romana Juráša.

Následne sa členovia orgánov valného zhromaždenia ujali svojej funkcie. V riadení valného zhromaždenie pokračovala jeho predsedníčka pani Elena Kohútiková.

***Ad 3. Výročná správa o činnosti a hospodárení Asociácie v roku 2014***

V súlade s programom predsedníčka valného zhromaždenia predniesla Výročnú správu o činnosti a hospodárení Asociácie za rok 2014.

Úvodom pani Elena Kohútiková informovala prítomných o veľkom úsilí, ktoré bolo v priebehu uplynulého roku vynaložené na posilnenie členskej základne a o jej súčasnom zložení:

Korporátni členovia nad 200 zamestnancov (ročný členský príspevok 2000 €):

Slovnaft, a.s. – pán Jaroslav Košťálik

VÚB, a.s. – pani Elena Kohútiková

OTP, a.s. – pani Zita Zemková

SLSP, a.s. – pán Ján Kováč, **pán Jozef Síkela ukončil členstvo k 31.12.2014**

**PSS, a.s. – pán Imrich Béreš (od 14.8.2014)**

**Generali Poisťovňa, a.s. – pán Roman Juráš (od 13.10.2014)**

**Ernst & Young, s.r.o. – pp. Dalimil Draganovský, Pavla Hladká a Lukáš Neduchal**

**(od 19.11.2014)**

Korporátni členovia do 200 zamestnancov (ročný členský príspevok 1000 €)

Squire Patton Boggs, s.r.o. – pp. Janka Pagáčová, Tatiana Prokopová, Julian Juhasz

Individuálni členovia (ročný členský príspevok 170 €):

pp. Tibor Bôrik, Barbora Lazárová, Radomír Mako, Ivan Gránsky, Peter Čavojský, Daniel Futej, Radka Sláviková - Geržová, **Radoslav Bielka (od 8.12.2014), Juraj Danielis (od 8.12.2014), Viliam Kačeriak (od 26.1.2015)**

Akademickí členovia (ročný členský príspevok 35 €):

pp. Michal Kotlárik, Štefan Slávik, Lenka Debnárová, Martin Peter

Čestní členovia (ročný členský príspevok 0 €):

pp. Tomáš Ježek, Slavomír Šťastný, Andrej Révay, Mária Hurajová

Od ostatného valného zhromaždenia prijalo ponuku na členstvo v Asociácii 8 členov a 1 člen k 31.12.2014 ukončil členstvo vzhľadom na jeho pôsobenie v zahraničí. Zmeny v členskej základni sú vo vyššie uvedenom prehľade označené boldom.

Ďalej predsedníčka valného zhromaždenia pani Elena Kohútiková informovala o aktivitách členov Správnej rady, ktoré viedli k napĺňaniu jednotlivých zámerov Plánu činnosti Asociácie schváleného valným zhromaždením CECGA dňa 8.4.2014.

1. **Zrealizovať prieskum a vyhodnotiť úroveň zverejňovania Vyhlásení CG vo výročných správach spoločností za rok 2013 a zorganizovať odovzdávanie „Ocenení CECGA“.**

Pani Elena Kohútiková informovala prítomných o prieskume úrovne zverejňovania Vyhlásení CG vo výročných správach za rok 2013, ktorý v lete 2014 uskutočnili pani Barbora Lazárová a pani Lenka Debnárová s využitím nasledovných kritérií:

* zverejnenie aktuálnej výročnej správy v CERI, v RÚZ a na internetovej stránke spoločnosti,
* obsah výročnej správy podľa § 20 zákona o účtovníctve bodu 6 a 7,
* obsah a kvalita informácií v samotnom vyhlásení o správe a riadení,
* informácie o zložení orgánov spoločnosti,
* zverejnenie informácií o odmeňovaní členov predstavenstva a dozornej rady,
* informácie o riadení rizík,
* informácie o existencii, zložení a činnosti výboru pre audit, výboru pre nominácie a výboru pre odmeňovanie.

Na základe výsledkov prieskumu bol pre každú sledovanú spoločnosť zostavený index správy a riadenia a následne bolo podľa indexu určené poradie spoločností. Keďže banky a poisťovne podliehajú väčšej regulácii a umiestnili by sa na všetkých popredných miestach, Správna rada rozhodla oceniť len jednu najlepšiu banku, jednu najlepšiu poisťovňu a tri najlepšie podniky. V hodnotení sa však s rovnakým počtom bodov umiestnili dve banky, preto Správna rada rozhodla, že v roku 2014 bude ocenených nasledovných šesť najlepších spoločností:

* Slovenská sporiteľňa, a.s.
* Všeobecná úverová banka, a.s.
* Union poisťovňa, a.s.
* Hornonitrianske bane Prievidza, a.s.
* SLOVNAFT, a.s
* Tatry Mountain Resorts, a.s.

Víťazné spoločnosti si prevzali **„Ocenenia CECGA“** na slávnostnej recepcii v predvečer výročnej konferencie Slovenskej asociácie podnikových finančníkov (SAF) 21. októbra 2014 v Hoteli Crowne Plaza. Možnosť odovzdať ocenenia v rámci konferencie SAF sponzorsky podporila OTP Banka Slovensko, a.s. sumou 500 €.

Priebeh hodnotenia, použité kritériá a výsledky prieskumu podľa jednotlivých princípov kódexu sú zosumarizované v tzv.: **„Monitoring Report 2014“**, ktorý je publikovaný v slovenskom aj anglickom jazyku na web stránke CECGA a na internetových stránkach European Corporate Governance Codes Network [www.ecgcn.com](http://www.ecgcn.com).

Pán Andrej Révay, prezident SAF, informoval, že tento rok sa **výročná konferencia SAF bude konať 29.10 2015.**

1. **Zorganizovať Seminár Corporate Governance na tému prípravy Vyhlásení o správe a riadení publikovaných vo výročných správach spoločností.**

Dňa 5.2.2014 Správna rada zorganizovala v priestoroch OTP Banky Slovensko, a.s. Seminár CG. Prednášky k jednotlivým princípom Kódexu CG zabezpečili pp. Tibor Bôrik, Barbora Lazárová, Janka Pagáčová a Lenka Debnárová, ktorá odprezentovala aj kritériá a výsledky minuloročného hodnotenia spoločností. Pozvanie na seminár prijalo **16 účastníkov**.

1. **Zorganizovať ďalšie diskusné fórum Corporate Governance Forum špeciálne pre členov dozorných rád spoločností, najmä volených zástupcov zamestnancov.**

Dňa 20.11.2014 Správna rada zorganizovala 2. ročník Corporate Governance Forum so zameraním na postavenie, pôsobnosť, zodpovednosť a riziká spojené s výkonom činnosti člena dozornej rady. Prednášky k jednotlivým témam odprezentovali člednovia Správnej rady pp. Elena Kohútiková, Tibor Bôrik, Zita Zemková, Janka Pagáčová a Radomír Mako. CG Forum sa konalo v priestorch VÚB, a.s., pozvanie prijalo **23 účastníkov**.

1. **V súlade s uznesením Vlády SR z 18.12.2013 k postupu implementácie finančných nástrojov cez Slovenský investičný holding (SIH) v programovom období 2014 – 2020 prerokovať so štátnym tajomníkom MFSR možnosť implementácie princípov CG v spoločnostiach, ktoré budú žiadať o zdroje cez SIH.**

Projekt Slovenský investičný holding začal nadobúdať konkrétnejšiu podobu v novembri 2014, stretnutie so štátnym tajomníkom MFSR sa zatiaľ neuskutočnilo.

1. **Prerokovať s ministrom hospodárstva potrebu implementácie princípov CG v štátnych podnikoch.**

Pani Elena Kohútiková informovala prítomných o snahe zorganizovať stretnutie s ministrom hospodárstva, avšak termín stretnutia s pánom Tomášom Malatinským sa podarilo dohodnúť až tesne pred výmenou ministrov, čo už nemalo praktický význam a od nástupu nového ministra hospodárastva sa stretnutie ešte neuskutočnilo.

1. **Sledovať proces aktualizácie OECD princípov Corporate Governance a v prípade vydania nových OECD princípov CG otvoriť diskusiu o aktualizácii Kódexu správy a riadenia spoločností na Slovensku.**

O priebehu diskusie v súvislosti s aktualizáciou OECD princípov Corporate Governance je Správna rada priebežne informovaná prostredníctvom nášho člena pána Martina Petra, riaditeľa odboru bankovníctva, ktorý sa za Ministerstvo financií SR zúčastňuje rokovaní príslušnej pracovnej skupiny OECD. Nový návrh princípov by mal dostať **finálnu podobu do konca 1. polroka 2015**. Po ich oficiálnom vydaní sa môže Asociácia začať zaoberať aktualizáciou Kódexu správy a riadenia spoločností na Slovensku.

1. **Udržiavať kontakty so zahraničnými partnerskými inštitúciami, participovať na ich odborných diskusiách a pripomienkovať návrhy OECD a Európskej komisie.**

Asociácia udržiava kontakty s partnerskými inštitúciami v zahraničí prostredníctvom členstva v European Corporate Governance Codes Network (ECGCN), ktoré obnáša výmenu poznatkov a zámerov medzi členmi Networku, prezentovanie spoločných pripomienok k návrhom odporúčaní a smerníc Európskej komisie, participáciu na prieskumoch nadnárodných zoskupení (ecoDa, ECGI), diskusie k aktuálnym otázkam na spoločných zasadnutiach, ktoré sa obvykle konajú v čase organizácie Európskej konferencie Corporate Governance v predsedníckych krajinách Európskej komisie.

1. **Zúčastniť sa na jesennej Európskej konferencii CG a stretnutia členov ECGCN v Miláne, nadviazať osobné kontakty s partnermi a získať informácie o organizácii predsedníckej konferencie, usporiadanie ktorej bude pre Slovensko aktuálne na jeseň roku 2016.**

Predsedníčka valného zhromaždenia uviedla, že v dňoch 27. a 28.10.2014 sa konala Európska konferencia Corporate Governance a stretnutie členov ECGCN. Oboch podujatí sa zúčastnila členka Správnej rady pani Janka Pagáčová, ktorá ich zhodnotila najmä z pohľadu ich komplexnej organizácie. Pani janka Pagáčová konštatovala, že najzávažnejšími úlohami súvisiacimi s organizáciou konferencie je voľba nosnej témy konferencie, ktorá bude pre všetkých zainteresovaných atraktívna, nadviazanie potrebných domácich a medzinárodných kontaktov a získanie politickej a organizačnej podpory. Na základe týchto informácií Správna rada okamžite začala so získavaním doplňujúcich informácií od zahraničných partnerov, ktorí organizovali konferenciu v predchádzajúcich rokoch, od partnerov, ktorí tento druh konferencie sponzorovali, o témach, ktoré budú aktuálne na jeseň 2016, ako aj o spôsobe zaradenia konferencie do kalendára podujatí, ktoré budú organizované v rámci predsedníctva Slovenska Európskej komisie. Odvtedy sa na pravidelných zasadnutiach Správnej rady zúčastnili pán Dalimil Draganovský (EY), ktorý má skúsenosti z participácie EY na tomto druhu konferencie, pán Michal Kotlárik (MSSR) a pán Martin Peter (MFSR), ktorí majú prehľad o príprave príslušných usmernení CG v Európskej komisii a v OECD a pán Radoslav Bielka, ktorý má skúsenosti s organizáciou podobných podujatí.

Na základe uvedených rokovaní **Správna rada pripravila návrh programu a rozpočtu konferencie, získala záštitu MFSR a prísľub sponzorsky participovať od EY.** Na najbližšej predsedníckej konferencii CG a stretnutí členov ECGCN, ktoré sa budú konať 12. – 13.5.2015 v Rige sa zúčastní pán Martin Peter.

Pani Elena Kohútiková informovala, že ďalšie stretnutie k organizácii Predsedníckej konferencie CG v roku 2016 so zástupcami EY sa uskutoční 10.4.2015 v rokovacích priestoroch VÚB, a.s.

Pán Andrej Révay, prezident SAF, v tejto súvislosti uviedol, že Správna rada SAF odsúhlasila ponuku CECGA na spojenie Predsedníckej konferencie CG s výročnou konferenciou SAF v roku 2016 a zároveň požiadal, aby sa k tejto téme uskutočnilo samostatné rokovanie zástupcov SAF a CECGA, na ktorom budú prerokované možnosti participácie oboch asociácií na organizácii spoločnej konferencie.

1. **Pokračovať v úzkej spolupráci s partnerskými inštitúciami, s ktorými asociácia uzavrela Memorandum o porozumení.**

Najprínosnejšia spolupráca je už tradične so Slovenskou asociáciou podnikových finančníkov - **SAF**, vďaka ktorej má CECGA možnosť publikovať odborné články v periodiku Finančný manažér (FM) a odovzdávať „Ocenenia CECGA“ v rámci výročnej konferencie SAF. Asociácie sa vzájomne zúčastňujú odborných podujatí asociácií aj ako prednášajúci na konferenciách a seminároch. Nakoľko limitovaný rozpočet CECGA neumožňoval pokračovať v publikovaní článkov v FM v súlade s platnou zmluvou (166 € za dve strany a 83 € za každú začatú stranu), predsedníčka Správnej rady pani Elena Kohútiková dohodla s prezidentom SAF pánom Andrejom Révayom, že dva články CECGA budú publikované zdarma a **dňa 2.9.2014 podpísali dodatok k zmluve**, na základe ktorého je cena článku vo výške 100 € za dve strany a 25 € za každú začatú stranu.

S cieľom posilniť postavenie a členskú základňu CECGA rozšírením partnerských vzťahov s odbornými združeniami **CECGA uzavrela dňa 22.7.2014 Memorandum o porozumení so Slovenskou bankovou asociáciou a dňa 24.9.2014 so Slovenskou asociáciou poisťovní.** V súvislosti s podpisom memorand predsedníčka Správnej rady pani Elena Kohútiková oslovila osobným listom všetkých členov oboch asociácií s ponukou členstva.

Vzhľadom na kritický stav rozpočtu na strane príjmov predsedníčka Správnej rady venovala veľký časový priestor osobnej a písomnej komunikácii s potencionálnymi členmi. **S ponukou členstva a pozvánkou na Corporate Governance Forum 2014 oslovila významné audítorske spoločností, predsedov predstavenstva a predsedov dozorných rád spoločností registrovaných na BCPB a akciových spoločností z rebríčka TREND TOP 200.** Vďaka tomuto širokému záberu (cca 500 listov) získala CECGA osem nových členov a slušnú účasť na Corporate Governance Forum 2014.

S cieľom zabezpečiť aspoň vyrovnaný rozpočet Správna rada na svojom zasadnutí dňa 12.6.2014 rozhodla **o zvýšení korporátnych ročných členských príspevkov** pre spoločnosti s 200 a viac zamestnancami na 2000 € s **účinnosťou od 1.7.2014.**

1. **Rozvinúť účinnú spoluprácu s médiami a publikovať príspevky na tému Corporate Governance.**

Členovia asociácie publikovali v priebehu roka štyri odborné články v periodiku Finančný manažér. So zámerom zvýšiť povedomie o Corporate Governance na Slovensku Správna rada uskutočnila **výberové konanie na PR agentúru**, ktorú osloví téma Corporate Governance, stane sa členom CECGA a vezme si za svoje zviditeľniť aktivity Asociácie. Správna rada vybrala štyri PR agentúry (SK.PR.STRATEGIES, 1 st CLASS AGENCY, PR CLINIC a RADDA) a pán Radomír Mako uskutočnil uvodné rokovania s ich predstaviteľmi. Na základe druhého kola rokovaní, ktorých sa zúčastnili aj pani Elena Kohútiková a pani Zita Zemková boli Správnej rade predložené na zváženie spoločností PR CLINIC (pán Juraj Danielis) a RADDA (pán Radoslav Bielka). Obe spoločnosti zaujali výberovú komisiu úprimným a serióznym záujmom o spoluprácu s CECGA, ako aj o členstvo v CECGA, avšak po zvážení všetkých atribútov budúcej spolupráce Správna rada rozhodla, že s ponukou na spoluprácu osloví pána Radoslava Bielku, výkonného riaditeľa spoločnosti RADDA, s.r.o.

Pán Radoslav Bielka už na decembrové zasadnutie Správnej rady pripravil **návrh PR stratégie** CECGA na rok 2015, z ktorej Správna rada schválila nasledovné zámery:

* Všetky aktivity asociácie vhodnou formou medializovať.
* V spolupráci s univerzitami vyhlásiť súťaž o najlepšiu diplomovú prácu na tému Corporate Governance s finančnou odmenou.
* Na štvrťročnej báze vydávať e-Newsletter CECGA.
* Vytvoriť nový design internetových stránok Asociácie.

1. **Organizovať neformálne stretnutia členov CECGA k aktuálnym témam.**

Správna rada zorganizovala 26. novembra 2014 neformálne stretnutie členov CECGA pri pohári vína v Zimnej záhrade Hotela Sheraton. Stretnutia sa zúčastnilo 16 členov, ktorí v milej predvianočnej atmosfére diskutovali o činnosti a plánoch Asociácie na najbližšie dva roky.

1. **Zabezpečiť proces zaregistrovania Asociácie do Zoznamu prijímateľov 2% z dane a informovať členov a spriaznené osoby o možnosti ich poukázania v prospech CECGA.**

Výkonná riaditeľka zabezpečila registráciu Asociácie do Zoznamu prijímateľov 2% z dane a informovala členov a partnerov CECGA o možnosti podporiť týmto spôsobom aktivity CECGA.

Ďalej predsedníčka valného zhromaždenia pani Elena Kohútiková informovala prítomných o hospodárení Asociácie v roku 2014.

**K 1.1.2014 bol stav finančných prostriedkov Asociácie 3.471,00** **€**.

**Celkové príjmy boli vo výške** **9.695,64 €** (z toho: 7.667,00 € členské príspevky, 840,00 € poplatky účastníkov Seminára Corporate Governance, 585,00 účastnícke poplatky z Corporate Governance Forum a 603,64 príjem 2% z daní).

**Celkové výdavky dosiahli výšku 12.024,64 €.** Na strane výdavkov tvorili najvýznamnejšiu položku výdavky spojené so zabezpečením chodu Asociácie (dohoda o pracovnej činnosti výkonnej riaditeľky 10.318,44 €).

**Stav finančných prostriedkov Asociácie k 31.12.2014 bol 1.142,00 €.**

Bolo prijaté nasledovné uznesenie valného zhromaždenia:

***Uznesenie č.2:***

*Valné zhromaždenie Asociácie schválilo Výročnú správu o činnosti a hospodárení Asociácie za rok 2014.(hlasovali za: 14 hlasov, proti: 0 hlasov, zdržali sa hlasovania: 2 hlasy)*

***Ad 4. Plán činnosti a návrh rozpočtu Asociácie na rok 2015***

Predsedníčka valného zhromaždenia pani Elena Kohútiková predstavila prítomným nasledovný Plán činnosti a návrh rozpočtu Asociácie na rok 2015:

1. Komplexne zabezpečiť prípravu Európskej konferencie Corporate Governance 2016 na Slovensku.
2. Zúčastniť sa Európskych konferencií Corporate Governance a stretnutí členov European Corporate Governance Codes Network v Rige (12.–13.5.2015) a v Luxemburgu (1.–2. 10.2015), nadviazať osobné kontakty a získať potrebné informácie o organizácii predsedníckej konferencie.
3. V spolupráci s PR agentúrou RADDA, s.r.o. vytvoriť nový vzhľad a funkcie web stránky CECGA.
4. Zviditeľniť aktivity Asociácie vydávaním e-Newslettra CECGA a rozvinúť účinnú spoluprácu s relevantnými médiami.
5. Rozšíriť kritériá hodnotenia, zrealizovať prieskum úrovne zverejňovania Vyhlásení Corporate Governance vo výročných správach spoločností za rok 2014 a zorganizovať odovzdávanie „Ocenení CECGA“.
6. V spolupráci s univerzitami vyhlásiť Súťaž o najlepšiu diplomovú prácu na tému Corporate Governance v školskom roku 2015/2016.
7. Zorganizovať Corporate Governance Forum 2015 na tému OECD princípov Corporate Governance a ich vplyvu na Kódex správy a riadenia spoločností na Slovensku.
8. Dohodnúť stretnutie s ministrom hospodárstva ohľadom možnosti zavádzania princípov Corporate Governance v štátnych podnikoch.
9. Udržiavať kontakty s partnerskými inštitúciami a participovať na ich odborných podujatiach a diskusiách.
10. Dohodnúť stretnutie so štátnym tajomníkom ministerstva financií ohľadom implementácie kritérií Corporate Governance pri výbere spoločností, ktoré sa budú uchádzať o zdroje zo Slovenského investičného holdingu.
11. Zorganizovať neformálne stretnutie členov CECGA k aktuálnym témam.
12. Zabezpečiť proces zaregistrovania Asociácie do Zoznamu prijímateľov 2% z dane a informovať členov a spriaznené osoby o možnosti ich poukázania v prospech CECGA.

Ďalej pani Elena Kohútiková prezentovala finančný plán Asociácie na rok 2015.

**K 31.12.2014 bol zostatok finančných prostriedkov Asociácie 1.142 €.**

**Zdrojom príjmov v roku 2015 v celkovom objeme** **19.656 €** budú najmä členské príspevky v objeme 16.656 €, predpokladané príjmy z účastníckych poplatkov Corporate Governance Forum 2.000 €a prípadnýpríjem z 2% z dane vo výške 1.000 €.

**Očakávané výdavky v predpokladanom objeme 13.550 €** budú súvisieť najmä so zabezpečením chodu Asociácie 10.320,00 €, výdavky spojené s publikovaním článkov v odborných médiách 1.000 €a prípadná účasť na stretnutiach členov European Corporate Governance Codes Network (ECGCN) a Predsedníckych konferenciách CG 1.000 €.

**Očakávaný zostatok k 31.12.2015 je 7.248 €.**

Bolo prijaté nasledovné uznesenie valného zhromaždenia:

***Uznesenie č.3:***

*Valné zhromaždenie Asociácie súhlasí s predloženým Plánom činnosti a finančným plánom Asociácie na rok 2015, tak ako bol predložený.*

*(hlasovali za: 14 hlasov, proti: 0 hlasov, zdržali sa hlasovania: 2 hlasy)*

***Ad 5. Voľba členov orgánov Asociácie***

V súlade s programom valného zhromaždenia predsedníčka valného zhromaždenia pani Elena Kohútiková na základe návrhov členov CECGA predložila prítomným návrh kandidátov na členov Správnej rady a členov Výboru pre nominácie členstvo a etiku a navrhla hlasovanie en bloc:

Návrh kandidátov na členov Správnej rady CECGA:   
Ing. Ivan Gránsky, BCPB, a.s.

Ing. Elena Kohútiková, PhD., VÚB, a.s.

Ing. Jaroslav Košťálik, Slovnaft, a.s.  
Ing. Barbora Lazárová, CECGA

Mgr. Radomír Mako, KINGFISHER Executive Search, s.r.o.

JUDr. Jana Pagáčová, Squire Patton Boggs, s.r.o.

Ing. Zita Zemková, OTP Banka Slovensko, a.s.

Návrh kandidátov na členov Výboru pre nominácie, členstvo a etiku:

Ing. Tibor Bôrik, CECGA  
JUDr. Daniel Futej, Futej & Partners, s.r.o.

Ing. Mária Hurajová, Slovak American Foundation

Ing. Andrej Révay, Slovenská asociácia podnikových finančníkov

Účastníci valného zhromaždenia odhlasovali navrhnutých kandidátov za členov Správnej rady a za členov Výboru pre nominácie členstvo a etiku.

(hlasovali za: 14 hlasov, proti: 0 hlasov, zdržali sa hlasovania: 2 hlasy)

Bolo prijaté nasledovné uznesenie valného zhromaždenia:

***Uznesenie č.4:***

*Valné zhromaždenie Asociácie zvolilo na ďalšie ročné obdobie členov Správnej rady a členov Výboru pre nominácie členstvo a etiku tak ako boli navrhnutí.*

***Ad 6. Diskusia***

V súlade s programom valného zhromaždenia predsedníčka valného zhromaždenia vyzvala prítomných členov Asociácie k diskusii.

Pán Radoslav Bielka odprezentoval prítomným návrh nového moderného dizajnu a prehľadnejšej štruktúry web stránky CECGA, ako aj návrh štvrťročného periodika e-Newsletter CECGA. Po doplnení všetkých potrebných dokumentov na novú web stránku bude všetkým členom Asociácie zaslaný link na novú stránku tak, aby mohli ešte pred jej sprístupnením verejnosti vzniesť svoje pripomienky a návrhy, ktoré budú nasledne prerokované na zasadnutí Správnej rady a zapracované.

Pán Lukáš Neduchal, ktorý je členom našej partnerskej asociácie ISACA, upozornil na úskalia, s ktorými sa stretli v ich asociácii pri napĺňaní niektorých ambicióznych plánov, hlavne čo sa týka umiestnenia web stránky na sociálne siete, resp. vydávanie e-Newslettra, najmä z pohľadu zabezpečenia dostatku aktuálnych informácií na pravidelné upútavky na sociálnych sieťach.

Pani Barbora Lazárová informovala o uskutočnení stretnutia pracovnej skupiny (pp. Michal Kotlárik, Martin Peter, Radoslav Bielka) k organizácii Corporate Governance Forum 2015, na ktorom spolu prerokovali aktuálne témy, ako aj oslovenie vhodných prednášajúcich. Návrh programu CGF 2015 bude predložený na najbližšie zasadnutie Správnej rady.

Pán Ivan Gránsky s potešením informoval prítomných, že Vláda SR bude 1.4.2015 rozhodovať o predaji podielu štátu v Slovak Telekom, a.s. s najväčšou pravdepodobnosťou prostredníctvom bratislavskej a londýnskej burzy, čo by výrazne oživilo slovenský kapitálový trh, ako aj zvýšilo opodstatnenie činnosti CECGA.

## *Ad 8. Záver*

## 

Predsedníčka valného zhromaždenia pani Elena Kohútiková poďakovala pani Zite Zemkovej za možnosť usporiadať valné zhromaždenie Asociácie v reprezentačných priestoroch OTP Banky Slovensko, a.s., ako aj prítomným členom Asociácie za účasť, zaujímavú diskusiu a pretrvávajúcu podporu. S potešením konštatovala, že boli prerokované všetky body programu, valné zhromaždenie prebehlo v súlade so Stanovami Asociácie a ukončila zasadnutie valného zhromaždenia.

Pani Zita Zemková, hostiteľka valného zhromaždenia, poďakovala pani Elene Kohútikovej za úspešné vedenie valného zhromaždenia a Správnej rady v uplynulom roku.

Ing. Elena kohútiková, PhD. ..........................................................

predsedníčka valného zhromaždenia

Ing. Barbora Lazárová ...........................................................

zapisovateľka valného zhromaždenia

JUDr. Janka Pagáčová .............................................................

overovateľka zápisnice

Mgr. Radomír Mako ..............................................................

overovateľ zápisnice

Bratislava, 7.4.2015